Il-President ta' Malta George Abela naqqas ħafna mill-preżenza pubblika tiegħu fl-aħħar żminijiet. Fl-ewwel xhur tal-presidenza tiegħu kellu preżenza pubblika qawwija ħafna iżda donnu l-inċident li kellu ċ-Ċina meta weġġa' dahru ħalla effett fuqu. L-aħħar aħbar li kellna tiegħu kienet li flimkien mas-Sinjura Abela kien sejjer fuq pellegrinaġġ Lourdes, fuq stedina ta' l-Ordni Sovrana ta' Malta. Kif jgħidu l-Inglżi, timing couldn't be more perfect , għaliex filwaqt li qegħdin f'nofs kampanja taħraq tar-referendum dwar id-divorzju, il-President tar-Repubblika li dmiru huwa li jissolvelja l-iStat Malti, mar fuq żjara reliġjuża filwaqt li l-Knisja Kattolika Maltija tkompli tħarrax il-kampanja reliġjuża tagħha kontra l-proposta li jiddaħħal id-divorzju għal żwiġijiet ċivili f'Malta. Wieħed mill-punti ewlenin ta' din il-kampanja dwar r-referendum huwa l-indħil tal-Knisja Kattolika f'aspett li huwa purament lajk. Aħna tal-Mazzun konna nippretendu li l-Knisja tagħti l-fehma tagħha dwar id-dħul tad-divorzju. Dan huwa dritt tagħha. Pero' l-mod kważi oxxen li bih immobilizzat ir-riżorsi tagħha biex tiġġieled kontra proposta li hija purament lajka u li tirrigwardja biss il-parti ċivili ta' Malta, ma niżilx tajjeb ma' ħafna ċittadini Maltin. Hawnhekk jistona s-silenzju tal-President tar-Repubblika. Bħala President, Dr Abela huwa fid-dmir li jara li l-iStat Malti jiffunzjona skond il-Kostituzzjoni ta' Malta. Aħna nafuha l-Kostituzzjoni. Vera li tgħid li r-Reliġjon Kattolika Appostolika Rumana hija r-reliġjon ta' l-iStat Malti, pero' l-istess Kostituzzjoni ta' Malta tagħmel distinzjoni netta bejn Stat u Knisja. Fost id-doveri tal-President hemm li jara li s-sistema ġuridika ta' Malta tiffunzjona sew, li jiffirma l-liġijiet biex dawn jidħlu fis-seħħ, li jsejjaħ elezzjoni ġenerali fuq parir tal-Prim Ministru, u jkun awtorita' morali u mhux sempliċement xi ħadd li jaqta' żigarella u jikxef plakka. Mhux vera li l-President ta' Malta hija kariga purament ċerimonjali. Mhix eżekuttiva imma hija kariga li ġġorr magħha valur morali kbir. Dil-kariga hija t-tarka ta' l-iStat Malti, l-istess Stat li qed jisfa' attakkat mill-Knisja bl-indħil tagħha fil-kwistjoni tad-divorzju ċivili. Min-naħa l-oħra ma ninsewx min huwa l-President attwali. Niftakru d-diskors ta' Dr Abela fil-bidu taż-żjara tal-Papa Benedittu XVI fl-2010 : "Illum, qed inħabbtu wiċċna ma' mewġa ta' sekulariżżmu, li jitlaq mill-punt tas-separazzjoni stretta bejn il-Knisja u l-Istat: mudell lajċista li jrid li l-Istat ikun għal kollox maqtugħ mir-reliġjon, li tinftiehem bħala li tappartjeni biss għall-qasam privat. Dan il-karattru profan li żviluppa f'xi Stati Ewropej qed iwassal lin-nies ikunu lajċisti jew saħansitra anti-Kristjani. Madankollu, kif nafu jew għandna nkunu nafu, is-sisien morali ta' soċjetà fl-assjem tagħha, li tinkludi min jemmen, min hu anjostiku jew ateu, huma mseddqa aħjar mhux billi wieħed jitbiegħed mir-reliġjon imma permezz tal-qawmien mill-ġdid tal-kuxjenzjożità morali tal-Istat. Kif il-Qdusija tiegħek iddeskriviet tant tajjeb fil-ktieb tiegħek "Values in a time of Upheaval": Santità, dawk minna li jemmnu, huma msaħħa minn dawn il-valuri fundamentali mgħallma mill-Knisja u, filwaqt li nirrikonoxxu li xi membri tal-Knisja, u saħansitra ministri tagħha, jistgħu, xi drabi, joħorġu mit-triq id-dritta b'xorti ħażina, ma jifdlilna ebda dubju li dawn il-valuri għandhom siwi universali u l-validità tagħhom tittraxxendi kemm iż-żmien u kemm l-ispazju. Ikun ħażin, fil-fehma tiegħi, li wieħed jipprova jinqeda l-indiskrezzjonijiet mistmerra tal-ftit sabiex jitfa' dell fuq il-Knisja kollha kemm hi. Il-Knisja kattolika tibqa' impenjata sabiex tħares it-tfal u lil kull min hu vulnerabbli u li tara li ma jkollux fejn jistaħba min ifittex li jagħmel id-deni. Hu għalhekk id-dmir tal-Knisja u tal-Istat li jaħdmu id f'id biex joħorġu direttivi u jgħaddu liġijiet sabiex mekkaniżmi effettivi u trasparenti jiġu maħluqa flimkien ma' proċeduri armonizzati u espedjenti biex iwaqqfu każijiet ta' abbuż biex b'hekk il-ġustizzja mhux biss issir imma wkoll tidher li qed issir. Santità, aħna kburin bħala nazzjon li waslilna wirt Nisrani li jinsab fil-qalba tal-identità storika tagħna minkejja li m'aħniex Stat konfessjonali. Aħna qegħdin ukoll, bħall-bqija tal-Ewropa, inħossu l-fenomenu tal-multi-kulturaliżmu, imma dan ma jfissirx li aħna niċħdu t-twemmin li hu tagħna. Aħna ngħożżu kodiċi ta' valuri, nutrit mill-fidi tagħna, bħalma hu l-valur kardinali taż-żwieġ u l-familja. Aħna nirrikonoxxu li l-familja Maltija qed tgħaddi minn tibdil u sfidi mgħaġġlin, influwenzati ħafna bl-istil ta' ħajja tad-dinja oċċidentali u s-sekularizzazzjoni dejjem tikber tas-soċjetà Maltija. Iżda l-parti l-kbira tal-Poplu tagħna għadha temmen fi żwieġ monogamu, imsejjes fuq ir-relazzjoni bejn mara u raġel, miftuħ għall-prokreazzjoni tal-ulied u konsegwentement, għall-formazzjoni tal-familja li hija s-sinsla tan-nazzjon tagħna." Diskors bħal dan qisu nqara minn xi kardinal jew isqof tal-Knisja u mhux il-Kap ta' l-iStat Malti! Ftit xhur qabel din iż-żjara tal-Papa, il-President Abela kien tkellem dwar il-familja u semma l-isfidi quddiem il-familja Maltija . Dakinhar kliemu kienu meqjusa u ma kinux interpretati ta' favur u lanqas kontra d-divorzju. Il-messaġġ tiegħu kien li għandna problema fost ħafna familji Maltin u ma nistgħux nibqgħu ma nagħmlu xejn. Aħna tal-Mazzun għalhekk nappellaw lill-President ta' Malta biex jintervjeni u ma jibqax gallarija, inkella jkun qed jonqos minn dmiru bħala difensur ta' l-iStat Malti u promotur ta' Stat li jindokra ċ-ċittadini tiegħu.
X'sar minnu l-President ta' Malta?